តាមរយៈ​តារា​សម្តែង​ខ្មែរ​បារាំង រឿង​ភាគ​អាមេរិកាំង​ថ្មី​មួយ​​បង្ហាញ​អត្តសញ្ញាណ​និង​ប្រវត្តិសាស្ត្រ​ខ្មែរ
តាមរយៈ​អត្តសញ្ញាណ​របស់​អ្នកស្រី Elodie ដែល​មាន​ឪពុក​ជា​ជនជាតិ​ខ្មែរ​ ក្រុម​អ្នក​ដឹកនាំ​និង​ផលិត​រឿង​ភាគ​នេះ​បាន​រៀបរៀង​ដំណើររឿង​ស្តី​ពី​ប្រវត្តិ​គ្រួសារ​របស់​តួអង្គ Thony ដោយ​ផ្តោត​លើ​ប្រវត្តិសាស្ត្រ​របស់​ប្រទេស​កម្ពុជា និងបញ្ចូលលក្ខណៈពិសេសនានានៃអត្តសញ្ញាណខ្មែរទៅក្នុងរឿងភាគ «The Cleaning Lady» នេះ។
ទីក្រុងឈីហ្គាហ្គូ រដ្ឋអ៊ីលីណយ — Thony គឺជាស្ត្រីខ្មែរម្នាក់ដែលជាគ្រូពេទ្យនៅប្រទេសហ្វីលីពីន ហើយនាងមានកូនប្រុសម្នាក់ឈ្មោះ Luca ដែលមានជំងឺប្រឈមគ្រោះថ្នាក់ដល់អាយុជីវិត។ ដោយមិនមានជម្រើសព្យាបាលកូនប្រុសនៅប្រទេសហ្វីលីពីននាងបាននាំកូនមកស្វែងរកការព្យាបាលជំងឺនៅទីក្រុង Las Vegas សហរដ្ឋអាមេរិក។ ពីដំណើរស្វែងរកការព្យាបាលឲ្យកូនប្រុសរហូតក្លាយជាអ្នកសម្អាតអន្តោប្រវេសន៍ខុសច្បាប់ម្នាក់ Thony បានធ្លាក់ខ្លួនធ្វើការឲ្យក្រុមជនពាលដោយគ្មានជម្រើស ដើម្បីការពារជីវិតនាងនិងក្រុមគ្រួសាររបស់នាង។ នេះគឺជាសេចក្តីផ្តើមនៃដំណើរសាច់ដែលត្រូវបានចាក់ផ្សាយតាមបណ្តាញទូរទស្សន៍អាមេរិក Fox ដ៏ធំបំផុតមួយ។ រឿងភាគថ្មីមួយនេះ មានលក្ខណៈពិសេសជាច្រើនចាប់តាំងពីមុនពេលការសម្តែង ថត និងផលិត នៅពេលដែលក្រុមអ្នកផលិតនិងដឹកនាំរឿងភាគនេះ បានសម្រេចយកអ្នកស្រី Elodie Yung ដែលជាតារាសម្តែងហូលីវូដខ្មែរបារាំង ធ្វើជាតួឯកសម្តែងជា Thony នៅក្នុងរឿងភាគនេះ។ អ្នកស្រី Miranda Kwok ផលិតករនិងអ្នកដឹកនាំរឿងម្នាក់សម្រាប់រឿងភាគ The Cleaning Lady នេះ បានប្រាប់ VOA នៅក្នុងបទសម្ភាសន៍តាមបណ្តាញ Zoom កាលពីខែកុម្ភៈថា រឿងរ៉ាវជីវិតរបស់តួអង្គThony ត្រូវបានផ្លាស់ប្តូរពីស្ត្រីហ្វីលីពីនដែលជាគ្រូពេទ្យទៅជាស្ត្រីខ្មែរដោយសារតែអត្តសញ្ញាណខ្មែររបស់តារាហូលីវូដគឺអ្នកស្រី Elodie Yung និងប្រវត្តិសាស្ត្រដ៏ជូរចត់របស់ប្រជាពលរដ្ឋកម្ពុជាដែលបានឆ្លងកាត់របបប្រល័យពូជសាសន៍ខ្មែរក្រហម។ អ្នកស្រី Miranda Kwok ក៏បានលើកឡើងថា ប្រវត្តិតស៊ូរបស់ប្រជាពលរដ្ឋខ្មែរនៅក្នុងអំឡុងរបបប្រល័យពូជសាសន៍ខ្មែរក្រហម ក៏ត្រូវបានបញ្ចូលទៅក្នុងអត្តចរិករបស់តួអង្គ Thony ផងដែរ ដោយបង្ហាញពីភាពអំណត់អត់ធ្មត់និងការតស៊ូជម្នះគ្រប់ឧបសគ្គ។ អ្នកស្រីថ្លែងថា៖ ហើយភាពអំណត់អត់ធ្មត់នេះ ក៏បានចាក់ឬសយ៉ាងជ្រៅនៅក្នុងគ្រួសាររបស់អ្នកស្រី Elodie Yung ដែលជាតារាសម្តែងហូលីវូដខ្មែរបារាំង និងដែលដើរតួសម្តែងសម្រាប់តួអង្គ Thony នៅក្នុងរឿងភាគThe Cleaning Lady នេះ។ អ្នកស្រី Elodie Yung មានឪពុកជាជនជាតិខ្មែរដែលបានរួចរស់រានមានជីវិតពីរបបប្រល័យពូជសាសន៍ខ្មែរក្រហម។ លោកបានភៀសខ្លួនទៅរស់នៅប្រទេសបារាំង ហើយបានរៀបការជាមួយស្ត្រីជនជាតិបារាំង និងកសាងគ្រួសារនៅទីនោះ។ នៅក្នុងបទសម្ភាសន៍ជាមួយ អ្នកស្រី Elodie Yung បានថ្លែងថា៖ ។ នៅពេលដែលអ្នកស្រី Elodie Yung ត្រូវបានជ្រើសរើសជាតួសម្តែងក្នុងរឿងភាគនេះ អ្នកស្រីត្រូវបានលើកទឹកចិត្តឲ្យបង្ហាញពីលក្ខណៈសម្បត្តិ អត្តសញ្ញាណនិងវប្បធម៌របស់ជនជាតិខ្មែរ។ នៅក្នុងបទសម្ភាសន៍ជាមួយ អ្នកស្រី Elodie Yung បានបញ្ជាក់ថា អ្នកស្រីបានចូលរួមយ៉ាងសកម្មជាមួយក្រុមអ្នកដឹកនាំនិងផលិតរឿងភាគនេះ ដោយផ្តល់ឈ្មោះខ្មែរដល់តួឯកក្នុងរឿងភាគនេះ បង្ហាញពីជំនឿប្រពៃណីខ្មែរដែលកាន់សាសនាព្រះពុទ្ធនៅក្នុងការរៀបចំឈុតឆាកសម្តែង និងសូរ្យសៀងនិយាយភាសាអង់គ្លេសបែបជនជាតិខ្មែរជាដើម។ អ្នកស្រីបានថ្លែងថា៖ អ្នកស្រី Elodie Yung បានចាត់ទុកការសម្រេចរបស់ក្រុមអ្នកផលិតនិងដឹកនាំសម្តែងដោយយកឈ្មោះ Thony មកប្រើនៅក្នុងរឿងភាគតាមការណែនាំរបស់អ្នកស្រី ថាជាឱកាសដ៏ពិសេសផ្ទាល់ខ្លួនមួយសម្រាប់អ្នកស្រីដែលកើតក្នុងគ្រួសារដែលមានឪពុកនិងសាច់ញាតិជាខ្មែរនៅប្រទេសបារាំង។ អ្នកស្រី Elodie Yung ក៏បានបញ្ជាក់ដែរថា វាសំខាន់ណាស់ដែលតួអង្គ Thony គោរពជំនឿសាសនាព្រោះនេះជាអត្តសញ្ញាណមួយរបស់ប្រជាពលរដ្ឋខ្មែរ។ អ្នកស្រីបានណែនាំឲ្យក្រុមអ្នកដឹកនាំនិងផលិតរឿង ដាក់រូបព្រះពុទ្ធមួយអង្គនៅលើតុតូចមួយនៅក្នុងផ្ទះរបស់តួអង្គ Thony និងកូនប្រុស Luca នៅក្នុងឆាកសម្តែងរឿងភាគ The Cleaning Lady នេះ។ អ្នកស្រីបានថ្លែងប្រាប់អ្នកសារព័ត៌មានរបស់កម្មវិធី In Creative Company ថា៖ «ដោយសារតែរឿងរ៉ាវដែលតួអង្គ Thony ត្រូវឆ្លងកាត់ ហើយដោយសារតែនាងជាខ្មែរ ខ្ញុំយល់ថា នាងមានជំនឿសាសនាខ្លាំង។ នៅតាមផ្ទះពលរដ្ឋខ្មែរនីមួយៗពួកគេតែងតែមានរូបព្រះពុទ្ធអង្គ ដែលធ្វើពីឈើ ហើយក្រុមការងារក៏រកបានរូបព្រះពុទ្ធមកតាំងក្នុងឆាកសម្តែង»។ ក្រៅពីផ្តល់ឈ្មោះខ្មែរដល់តួអង្គក្នុងរឿង និងការរៀបចំឆាកសម្តែងដែលបង្ហាញអត្តសញ្ញាណខ្មែរ អ្នកស្រី Elodie Yung ក៏ថែមទាំងព្យាយាមធ្វើយ៉ាងណា ឲ្យតួអង្គ Thony មានសំឡេងស្រដៀងនឹងជនជាតិខ្មែរនិយាយភាសាអង់គ្លេស ទោះបីជាអ្នកស្រីខ្លួនឯងផ្ទាល់ជាពលរដ្ឋបារាំងដើមកំណើតខ្មែរ ដែលនិយាយភាសាអង់គ្លេសបែបជនជាតិអង់គ្លេសកាត់បារាំងក៏ដោយ។ រឿងភាគ «The Cleaning Lady» នេះ ក៏ជារឿងភាគអាមេរិកាំងដំបូងគេបង្អស់នៅក្នុងប្រវត្តិនៃកម្មវិធីផ្សាយរឿងភាគរបស់បណ្តាញទូរទស្សន៍ Fox នៅសហរដ្ឋអាមេរិក ដែលមានតួសម្តែងភាគច្រើនជាតារាសម្តែងដែលមកពីសហគមន៍ជនជាតិភាគតិច ដូចជាខ្មែរ ហ្វីលីពីន និងម៉ិកស៊ិកជាដើម។ អ្នកស្រី Miranda Kwok អ្នកផលិតនិងដឹកនាំរឿងម្នាក់នៃរឿងភាគនេះ បានថ្លែងថា៖ អ្នកផលិតនិងដឹកនាំរឿងដែលជាពលរដ្ឋកាណាដាដើមកំណើតអាស៊ីម្នាក់ដែរនោះ ក៏បានគូសបញ្ជាក់ផងដែរថា ការផលិតសាច់រឿងដែលផ្តោតលើសហគមន៍ជនជាតិភាគតិច ដូចជាសហគមន៍ជនជាតិអាស៊ីចាំបាច់នៅក្នុងសង្គមនាពេលបច្ចុប្បន្ននេះ ដែលកំពុងប្រឈមនឹងភាពរើសអើសលើជនជាតិភាគតិចកាន់តែខ្លាំងឡើងនៅទូទាំងពិភពលោក។ អ្នកស្រី Miranda Kwok បានថ្លែងថា៖ រដូវកាលទី ១ របស់រឿងភាគThe Cleaning Lady ត្រូវបានចាក់ផ្សាយនៅលើទូរទស្សន៍ Fox ហើយត្រូវបានបញ្ចប់ទៅកាលពីដើមខែមេសា។ ដោយទទួលបានការគាំទ្រច្រើននិងមានចំនួនអ្នកទស្សនាដោយផ្ទាល់ច្រើនលើសលុប រឿងភាគ The Cleaning Lady នេះត្រូវបានប្រកាសដោយបណ្តាញទូរទស្សន៍ Fox ថានឹងមានការផលិតរដូវកាលទី ២ ទៀត។ ហើយសម្រាប់អ្នកស្រី Elodie Yung នេះគឺជាសមិទ្ធផលដ៏ល្អប្រពៃមួយនៅក្នុងប្រវត្តិសម្តែងរបស់អ្នកស្រី និងជាមោទនភាពក្នុងនាមជាតារាហូលីវូដខ្មែរបារាំង។ អ្នកស្រីបានថ្លែងថា៖ តារាសម្តែងហូលីវូដខ្មែរបារាំងវ័យ ៤០ ឆ្នាំរូបនេះ បាននិងកំពុងរស់នៅក្នុងទីក្រុង Los Angeles រដ្ឋកាលីហ្វ័រញ៉ា សហរដ្ឋអាមេរិក ដែលនៅរដ្ឋនេះមានពលរដ្ឋអាមេរិកាំងដើមកំណើតខ្មែរ និងជនអន្តោប្រវេសន៍ខ្មែរច្រើនជាងគេបង្អស់រស់នៅ។ កាលពីប៉ុន្មានខែថ្មីៗនេះ គេក៏សង្កេតឃើញថា អ្នកស្រី Elodie Yung បានបង្ហាញខ្លួន និងចូលរួមសកម្មភាពនានាក្នុងចំណោមសហគមន៍ខ្មែរនៅទីនោះ ដូចជាចូលរួមពិព័រណ៌ «Angkor: The Lost Empire of Cambodia» ជាដើម។ អ្នកស្រីមានកូនស្រីម្នាក់អាយុជាង ៣ ឆ្នាំ ដែលមានឈ្មោះថា Minavann Yung Howard ជាមួយដៃគូដែលជាតារាសម្តែងជនជាតិអង់គ្លេសគឺលោក Jonathan Howard។ អ្នកស្រី Elodie Yung បានកើតនិងធំដឹងក្តីនៅតំបន់ទីប្រជុំជន Saint-Denis ភាគខាងជើងទីក្រុងប៉ារីស ប្រទេសបារាំង នៅក្នុងគ្រួសារដែលមានឪពុកជាជនជាតិខ្មែរ និងម្តាយជាជនជាតិបារាំង។ អ្នកស្រីបានបញ្ចប់ការសិក្សាផ្នែកច្បាប់ពីសាកលវិទ្យាល័យប៉ារីស(University of Paris)។ នៅក្នុងអំឡុងពេលសិក្សា អ្នកស្រី Elodie ត្រូវបានមិត្តភក្តិណែនាំឲ្យធ្វើជាតារាថតម៉ូតពាណិជ្ជកម្ម ដើម្បីរកប្រាក់ក្រៅម៉ោងសិក្សា។ ឱកាសថតស្ពតផ្សាយពាណិជ្ជកម្មបាននាំមកនូវឱកាសក្លាយជាតារាសម្តែងលើកដំបូងដល់អ្នកស្រី នៅក្នុងរឿងភាគបារាំងមួយដែលមានចំណងជើងថា La vie devant nous ដ៏ពេញនិយមមួយនៅប្រទេសបារាំង កាលពីឆ្នាំ ២០០២ នៅពេលអ្នកស្រីមានអាយុត្រឹមតែ ២០ ឆ្នាំប៉ុណ្ណោះ។ ក្រោយមក អ្នកស្រី Elodie Yung បានទទួលឱកាសសម្តែងក្នុងរឿងភាគ និងភាពយន្តជាច្រើន ដែលក្រោយមកបានជំរុញឲ្យអ្នកស្រីសម្រេចចិត្តចុះឈ្មោះចូលរៀនផ្នែកសិល្បៈសម្តែងនៅសាកលវិទ្យាល័យដ៏ល្បីមួយរបស់អង់គ្លេសគឺរដ្ឋបណ្ឌិតសភាទីក្រុងឡុងដ៍សម្រាប់តន្ត្រីនិងសិល្បៈសម្តែង (London Academy of Music and Dramatic Art) នៅពេលអ្នកស្រីមានអាយុ ២៩ ឆ្នាំ។ តារាសម្តែងហូលីវូដខ្មែរបារាំងរូបនេះ បានដើរតួសំខាន់ៗនៅក្នុងរឿងភាគនិងភាពយន្តខ្នាតធំល្បីល្បាញរបស់ហូលីវូដជាច្រើន ដូចជាភាពយន្ត Gods of Egypt, The Hitman's Bodyguards, ភាគទី ២ នៃភាពយន្ត Daredevil ភាពយន្ត The Defenders និងភាពយន្ត Secret Society of Second-Born Royals ហើយថ្មីៗនេះ នៅក្នុងរឿងភាគ The Cleaning Lady ដែលអ្នកស្រី Elodie Yung បានសម្តែងជាតួឯក៕